Tamatieboer dood in bed aangetrefArgieffoto: Reint Dykema ŉ 52-jarige boer is op haar plaas, Zout van de Aarde, in die Albertinia-omgewing in die Wes-Kaap vermoor. Kapt. Malcolm Pojie, woordvoerder van die polisie, het aan Maroela Media gesê Sharon Bester het glo alleen op die plaas gewoon en met tamaties geboer. “Haar liggaam is Saterdag al in haar bed aangetref deur ŉ werker wat haar honde versorg. Daar is aanvanklik vermoed dat sy ŉ beroerte gekry het, maar nadat die nadoodse ondersoekverslag Woensdag bekend gemaak is, het dit aan die lig gekom sy is verwurg,” het Pojie gesê. ŉ Verdagte (20), wat ‘n werker op die plaas is, is Dinsdag in hegtenis geneem nadat hy Saterdagaand laat opgemerk is waar hy met Bester se Land Rover rondgery het. “Hy is aanvanklik in hegtenis geneem vir huisbraak en diefstal nadat daar ook ŉ skootrekenaar en tabletrekenaar by hom aangetref is. Na aanleiding van die nadoodse ondersoek is ŉ aanklag van moord aanhangig gemaak.” Die verdagte sal vandag in die Albertinia-landdroshof verskyn. Marius Müller, nasionale operasionele koördineerder van AfriForum, het aan Maroela Media gesê Bester is die 76ste persoon wat vanjaar op ŉ plaas vermoor is.